สั่งทุกเหล่าทัพเกาะติดสถานการณ์น้ำท่วมภาคใต้ และเร่งเข้าช่วยเหลือประชาชน
รองนายกรัฐมนตรีและรัฐมนตรีว่าการกระทรวงกลาโหม สั่งทุกเหล่าทัพเกาะติดสถานการณ์น้ำท่วมภาคใต้และเร่งเข้าไปช่วยเหลือชาวบ้านที่ประสบภัยในพื้นที่

พลโท คงชีพ ตันตระวาณิชย์ โฆษกกระทรวงกลาโหม  เปิดเผยว่า  พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม สั่งการให้ทุกเหล่าทัพและนำกำลังพลและเครื่องมือช่าง เร่งเข้าไปให้การช่วยเหลือเร่งด่วนแก่ประชาชน ที่ประสบอุทกภัย จากมรสุมตะวันออกเฉียงเหนือกำลังแรงพัดปกคลุมอ่าวไทยและภาคใต้ ในพื้นที่หลายจังหวัดภาคใต้ ได้แก่ จังหวัดนครศรีธรรมราช สุราษฎร์ธานี  พัทลุง สงขลา ปัตตานี ยะลา นราธิวาส ตรังและจังหวัดสตูล รวมทั้ง อำเภอทับสะแก จังหวัดประจวบคีรีขันธ์ ซึ่งมีคลื่นลมแรงและระดับน้ำเพิ่มขึ้นต่อเนื่องเป็นวงกว้าง มีประชาชนได้รับผลกระทบแล้ว กว่า 15,000 ครอบครัว

พลเอก ประวิตร ได้กำชับ  ขอให้หน่วยทหารในพื้นที่ติดตามสภาพอากาศและสถานการณ์ระดับนำ้ในพื้นที่ และสนับสนุนฝ่ายปกครองและส่วนราชการในพื้นที่ พยายามเร่งเข้าไปช่วยเหลือผู้ประสบภัยในพื้นที่อย่างทั่วถึง ในการอพยพประชาชนเด็กและคนชราออกไปยังพื้นที่ปลอดภัย  การแจกจ่ายสิ่งของบรรเทาทุกข์และสนับสนุนทางการแพทย์   การสนับสนุนเครื่องมือช่างในการระบายน้ำและจัดทำแนวกั้นน้ำ  รวมทั้งการอำนวยความสะดวกการสัญจรของประชาชนในพื้นที่ โดยเฉพาะเส้นทางที่ถูกตัดขาด  พร้อมทั้งขอให้ตำรวจในพื้นที่ เข้าไปช่วยดูแลความปลอดภัยในชีวิตและทรัพย์สินของประชาชน  เพื่อบรรเทาความเดือดร้อนของประชาชนและลดความเสียหายที่อาจเกิดขึ้น